კრედიტი პროცენტის ყოველთვიური დაბრუნებით

ახლა განვიხილოთ სავარჯიშო, რომელშიც გამოიყენება სამისამართო ფუნქციები ADDRESS და INDIRECT, აგრეთვე პირობითი ფუნქცია IF.

ამოცანის დასმა

ვთქვათ, ავიღეთ კრედიტი 10000 დოლარის ოდენობით ორი წლით. კრედიტს ყოველთვიურად ემატება ამ მომენტში გასასტუმრებელი თანხის 15%, სხვაგვარად რომ ვთქვათ, სესხის გადახდისას იანგარიშება პროცენტის პროცენტი. კრედიტი – 10000 დოლარი – უნდა დავაბრუნოთ ორი წლის შემდეგ, ხოლო პროცენტის ყოველთვიური გასტუმრება დაიწყება იმ თვიდან, რომლიდანაც კონკრეტულ შემთხვევაში მოვილაპარაკებთ.

გარდა ამისა, საქმეს, რომლისთვისაც თანხას ვიყენებთ, მოაქვს მოგება იმ მომენტში დაბანდებული თანხის 20% ყოველთვიურად.

შევადგინოთ ცხრილი, რომელიც ამ კრედიტთან დაკავშირებით აღწერს ფირმის ყოველთვიურ ფინანსურ მდგომარეობას.

ფულადი სიდიდის სამომხმარებლო ფორმატი

ცხრილის შედგენამდე ფულადი სიდიდის ჩასაწერად მოვამზადოთ საკუთარი ფორმატი, რომელიც უზრუნველყოფს მრავალნიშნა რიცხვების ჩანაწერში სამ-სამი ციფრის დაჯგუფებას, ცენტების უგულებელყოფას და ფულადი მონაცემებისათვის დოლარის ნიშნის მიწერას.

ამისათვის ასე მოვიქცეთ:

Home / Cells / Format / Format Cells ბრძანებით გამოვიძახოთ დიალოგური ფანჯარა Format Cells;

გადავიდეთ Number ჩანართზე და ავირჩიოთ პუნქტი Custom;

ამის შემდეგ ტექსტურ ველში Type შევიტანოთ ფორმატი: # ##0\ $.

ცხრილზე მუშაობის პროცესში მივანიჭოთ შექმნილი ფორმატი ყველა იმ უჯრედს, რომელშიც ფულადი სიდიდე იქნება შეტანილი.

ცხრილის შედგენა

ცხრილი ორ ნაწილად დავყოთ და ჯერ შევავსოთ მისი პირველი ნაწილი ნახატის მიხედვით. აქ შევიტანოთ მონაცემები ამოცანის პირობის შესაბამისად.

მონაცემთა შეტანის გარდა აქ ჩასაწერია სამი ფორმულა:

C7–ე უჯრედში: =C1-C6+1. სესხის პროცენტის დაბრუნებათა რაოდენობა;

C8–ე უჯრედში: =INDIRECT(D8). ეს ფორმულა C8–ე უჯრედში ჩაწერს იმ უჯრედის მონაცემს, რომელიც მიეთითება D8–ე უჯრედში. C8–ე უჯრედის მნიშვნელობა შემდგომში გამოიყენება ფირმის ბალანსზე დარჩენილი თანხის საანგარიშოდ;

D8–ე უჯრედში: =ADDRESS(10+$C$6;2). იმ უჯრედის მისამართი, რომელიც შეიცავს გადასახდელ თანხას პროცენტის დაბრუნების საწყის თვეში.

ბოლო ორი ფორმულის აზრი ცხრილის მეორე ნაწილის შევსების შემდეგ უფრო გასაგები გახდება.

რაც შეეხება ცხრილის მეორე ნაწილს, იგი იწყება მეათე სტრიქონიდან. შევიტანოთ ფორმულები შემდეგი ცხრილის მიხედვით:

უჯრედის მისამართი	ფორმულა	განმარტება
B11	=C2	აღებული კრედიტის საწყისი რაოდენობა
B12	=C2+C2*C3+C12	პირველ თვეში კრედიტის საწყის რაოდენობას ემატება 15% და აკლდება ამ თვეში გადახდილი თანხა (C სვეტში ყოველთვიური გადასახადი უარყოფითი რიცხვებით არის წარმოდგენილი!)
B13	=B12+B12*$C$3+C13	მეორე თვეში კრედიტის წინა თვის რაოდენობას (B12) ემატება მისი 15% და აკლდება ამ თვეში გადახდილი თანხა
C12	=IF(A12<$C$6; 0; -$C$8*$C$3)	ყოველთვიური გადასახადი ნოლია, თუ გადახდა ჯერ არ დაწყებულა (A12<$C$6), თუ არა და ტოლია პროცენტის დაბრუნების დასაწყისში თანხის 15%–სა (-$C$8*$C$3)
C13	=IF(A13<$C$6; 0; -$C$8*$C$3)	ყოველთვიური გადასახადი ნოლია, თუ გადახდა ჯერ არ დაწყებულა (A13<$C$6), თუ არა და ტოლია პროცენტის დაბრუნების დასაწყისში თანხის 15%–სა (-$C$8*$C$3)
D12	=C2+B11*C4+C12	პირველი თვის ბოლოს ბალანსზე არსებული თანხა შედგება კრედიტის (C2), ბიზნესის მოგებისა (B11*C4) და ამ თვის პროცენტის გადასახადის ჯამისაგან
D13	=D12+D12*$C$4+C13	მეორე თვის ბოლოს ბალანსზე არსებული თანხა შედგება წინა თვეში არსებული თანხის (D12), ბიზნესის მოგებისა (D12*$C$4) და ამ თვის პროცენტის გადასახადის ჯამისაგან
D37	=D35-B35	ბოლოს უნდა დაიფაროს კრედიტიც, რომლის თანხა გამოაკლდება საერთო მოგებას

B13, C13 და D13 უჯრედების ფორმულები გავავრცელოთ შევსების მარკერით 24 თვეზე. მივიღებთ ქვემოთმოყვანილ სურათს.

ახლა შეიძლება ვცვალოთ ცხრილის პირველი ნაწილის მონაცემები:

კრედიტის აღების მთლიანი პერიოდი (თვეებში);

კრედიტის რაოდენობა;

კრედიტის თვიური პროცენტი;

ბიზნესის ყოველთვიური მოგება;

პროცენტის დაბრუნების დასაწყისი

და დავუკვირდეთ მიღებულ შედეგებს.